Այս առումով, մի քիչ էլ առաջ անցնելով, ամրագրենք, որ Քարթլիի թագավորության կենտրոնական իշխանության դեմ Օրբելյանների 1176-1177 թվականների անհաջող ապստամբությունից հետո Հյուսիսային Հայաստանում կրկին ի հայտ են գալիս Մամիկոնյաններ, որոնք իրենց գոյությունը շարունակեցին մինչև նոր ժամանակները: Արդյունքում հավանական է համարել, որ, ինչպես մի ժամանակ Մամիկոնյանները որոշակի նպատակներ հետապնդելով փոխեցին տոհմանունն և դարձան Օրբելյաններ, այնպես էլ դրանից երեք հարյուրամյակ անց, երբ Օրբելյաններն անընկալելի դարձան արդեն Քարթլիի գահակալների համար, նրանք կրկին փոխեցին տոհմանունն ու, հատկանշական փաստ, վերադարձան հենց <Մամիկոնյան> տոհմանվանը: Այսպիսով կան բոլոր հիմքերն ենթադրելու, որ Օրբելյանները հանդիսանում են Մամիկոնյանների ճյուղերից մեկի հետնորդները, իսկ այս պարագան էլ իր հերթին մեզ համար կարևորվում է Մամիկոնյանների ծագումը պարզաբանելու հարցում լրացուցիչ տեղեկատվություն շրջանառության մեջ դնելու առումով: